Lastenkirjainstituutti

Rohkeus, rakkaus, vapaus! -muuminäyttely Suomen merimuseossa
2025-02-14 10:00 - 2027-03-07 17:00 (Europe/Helsinki) | Suomen merimuseo, Tornatorintie 99, Kotka, 48100, Finland
Suomen merimuseossa nähtävä näyttely Rohkeus, rakkaus, vapaus! on taianomainen seikkailu muumien elämänarvoihin ja filosofiaan.

Tove Janssonin muumitarinoiden välittämät arvot – ystävyys, rakkaus, luonnon kunnioittaminen, seikkailunhalu, tasavertaisuus, suvaitsevaisuus, vapaus ja rohkeus – ovat edelleen ajankohtaisia ja puhuttelevia. Muumitarinat heijastavat taiteen ja lämminhenkisen huumorin kautta myös monia yhteisesti tänä päivänä jaettavia arvoja ja puhaltavat suuntaa lasten, nuorten ja aikuisten elämään.

Näyttely kutsuu kävijät taianomaiseen seikkailuun halki synkeän metsän, kohti rauhaisaa muumilaaksoa ja loikoilemaan rantakallioille meren aaltojen pärskyntään. Näyttelyssä sukelletaan taikurin hattuun, herätään taikatalven hiljaisuudessa ja osallistutaan kelluvan teatterin satumaisiin juhliin.
Näyttelyn kuvitus ja sitaatit perustuvat Tove Janssonin alkuperäisteoksiin. Näyttelyyn luotu maailma on samaan aikaan nostalginen, lohdullinen ja ilahduttava. Näyttelyä täydentää Merikeskus Vellamon Venehallissa Tove Janssonin ja Tuulikki Pietilän Victoria-vene, jolla pariskunta kulki rakastamaansa kesäpaikkaan Klovharun saarelle.
Suomen merimuseossa nähtävän näyttelyn on tuottanut Suomen kansallismuseo yhteistyössä Moomin Characters Oy Ltd:n kanssa. Se pohjaa Kansallismuseossa vuosina 2020–2021 nähtyyn näyttelyyn. Taiteellisesta toteutuksesta ja näyttelyarkkitehtuurista vastaa Alexander Reichstein.
Lue lisää näyttelystä.

Pako Muumilaaksoon -näyttely
2025-10-10 11:00 - 2026-09-27 18:00 | Arkkitehtuuri- ja designmuseo, Korkeavuorenkatu 23, Helsinki, 00130, Finland
Arkkitehtuuri- ja designmuseon Pako Muumilaaksoon -näyttely käsittelee ennennäkemättömällä tavalla Janssonin ja Muumien suhdetta arkkitehtuuriin, rakennettuun ympäristöön ja muotoiluun. Näyttely on avoinna Arkkitehtuuri- ja designmuseon D-talossa 10.10.2025–27.9.2026.
Näyttely alkaa Janssonille rakkaiden paikkojen ja ympäristöjen esittelyllä, minkä jälkeen lähdetään pakomatkalle Muumilaaksoon ja sen tiloihin. Näyttely tarjoaa uusia elämyksiä sekä Muumien ystäville että oivalluksia suunnittelualojen tuntijoille. Pako Muumilaaksoon avaa, miten monin tavoin Janssonille tärkeät paikat, kuten ateljeekoti Helsingissä sekä Klovharun, eristäytynyt kesäpaikka saaristossa, vaikuttivat hänen luovaan työhönsä. Janssonin tiloihin sukelletaan arkistomateriaalien, esineiden ja valokuvien avulla.
Näyttelyn keskelle luodussa Muumilaaksossa tarinoiden tiloja ja ympäristöjä katsotaan niitä käyttävien hahmojen näkökulmasta. Millainen jaettu tila on muumiperheen uimahuone, jonka talvisin valtaavat Tuutikki ja näkymättömät päästäiset? Näyttelyyn on valittu muumitarinoista erityisesti kotia ja kodittomuutta, yksinäisyyttä ja yhteisöllisyyttä sekä turvaa ja turvattomuutta käsitteleviä teemoja. Niiden kautta pohditaan, mitä Muumilaakson asukkaiden ja Tove Janssonin suhde tiloihin voi tarjota nykypäivän ihmiselle. Samalla esitellään ratkaisuja, joilla nykymuotoilijat ja arkkitehdit ovat lähestyneet suojaa, selviytymistä, yhteisöllisyyttä ja turvaa käsitteleviä aiheita.
Lue lisää näyttelystä.

Näyttely: Rudolf Koivu - satumainen kuvittaja
2026-03-28 - 2027-01-15 | Valamon luostari, Valamontie 42, Uusi-Valamo, 79850
Valamon luostarin Kulttuurikeskuksessa on esillä laaja Rudolf Koivun (1890– 1946) kuvitustaidetta esittelevä näyttely.
Rudolf Koivusta kasvoi vaikean lapsuuden kautta yksi Suomen rakastetuimmista kuvittajista, jonka kädenjälki viehättää katsojia yhä tänäkin päivänä. Rudolf Koivun kuvituksissa on kauneutta ja mystiikkaa, mutta myös voimakasta liioittelua. Hän asettaa rinnakkain esimerkiksi kauneuden ja rumuuden sekä pelon ja rohkeuden, joiden avulla katsoja johdatetaan lumottuun maailmaan, missä kaikki on mahdollista. Tällainen on myös lapsen näkökulma: utelias, maailmaa ihmettelevä ja näkemästään innostuva. Koivu kykeni näkemään asioita lapsen silmin. Aikuinen saattaa löytää kuvista myös syvällisempiä kerronnan tasoja.
Näyttelyä täydentää Valamon luostarin kirjastoon sijoitettava kokonaisuus, jossa Rudolf Koivun graafiset lopputulokset näkyvät muun muassa kalentereiden kuvituksina, postikortteina sekä kirjojen kansitaiteena.
Näyttely on esillä 15.1.2027 saakka ja se on tuotettu yhteistyössä Amerin Kulttuurisäätiön ja Tuusulan taidemuseon kanssa.
Lue lisää.

Näyttely: Saapasjalkakissa - kaikkien aikojen satuseikkailu
2026-05-08 - 2026-12-30 | Merkki, Ludviginkatu 2–4, Helsinki, 00130, Finland
Tarina Saapasjalkakissasta on ikiaikainen kansansatu, jota on kerrottu lukemattomissa eri muodoissa ympäri maailmaa. Nokkelan kissan ja köyhän myllärinpojan seikkailuista on tehty aikojen saatossa kirjoja, näytelmiä, elokuvia, tv-sarjoja, pelejä, jopa oopperoita – ja nyt uusimpana myös näyttely, joka avautuu Helsingissä Merkki-museossa 8.2.2026.
Näyttely on koko perheen iloinen satuseikkailu, jonka aikana Saapasjalkakissan tarina käydään läpi leikkimällä ja ratkomalla visaisia tehtäviä. Lopussa voitetaan ilkeä hirviö – oveluudella se onnistuu! Matkan varrella tutustutaan paitsi ihanaan prinsessaan, myös muihin satuihin ja niiden sankareihin: Kuka onkaan unohtanut punaisen hilkkansa joen rannalle? Millaisia supervoimia saa eri taikaesineiden avulla?
Näyttelyssä voi myös askarrella komeita kilpiä, pukeutua hauskoihin häntiin ja viittoihin tai opetella asioita ihan oikeiden kissojen elämästä Tassupyörää pyörittämällä.
Tarjoamme lapsiryhmille ohjattuja, tunnin mittaisia vierailuaikoja näyttelyyn arkiaamuisin klo 9–11.
Lue lisää: Saapasjalkakissa – kaikkien aikojen satuseikkailu – Merkki

Kuvitusnäyttely: Kun Aamu kohtaa Illan / Kun Ilta kohtaa Aamun
2026-08-14 - 2026-09-13 | Galleria Kuvitus, Hämeentie 28, Helsinki
Kuvitusnäyttely perustuu kahden kuvittajan, suomalaisen Anne Vaskon ja japanilaisen Toshiyuki Fukudan yhteiselle kuvakirjalle, joka on ilmestynyt keväällä 2026 Japanissa 888 Booksin kustantamana ja Suomessa Vinhan kustantamana.
Esillä on molempien taiteilijoiden luonnoksia ja originaalikuvituksia kirjaan Kun Aamu kohtaa Illan / Kun Ilta kohtaa Aamun. Haikean kaunis, käännettävä kuvakirja sisältää kaksi erillistä tarinaa, joilla on yhteinen loppu. Vaskon kuvittamassa tarinassa nuori Aamu-tyttö lähtee etsimään elämänpuuta. Fukudan tarinassa iäkäs karhuherra lähtee kohti samaa puuta mutta toisesta suunnasta. Kirjan keskellä Aamu-tyttö ja Ilta-karhu kohtaavat. Kirja kertoo matkasta toisen luo.
Kirjan kuvituksiin perustuva näyttely on ollut esillä Tobichin Galleriassa Tokiossa ja Kiotossa, ja alkukesällä Ruovedellä Vinhan galleriassa. Näyttelyiden taustalla soi kirjaan liittyvän soundtrackin musiikki, jonka on säveltänyt ruotsalainen säveltäjä Matti Bye.
Lue lisää ja tarkista gallerian aukioloajat.

Lukemisen tulevaisuus -keskustelu
2026-09-10 15:00 | Turun kaupunginkirjasto, Linnankatu 2-4, Turku, 20100
Näkökulmia lukutaitoon, lukemisen kulttuureihin ja mahdollisuuksiin tukea lukemista

Turun kaupunginkirjastossa järjestetään 10.9. klo 15-17 keskustelutilaisuus, jossa tarkastellaan lukemisen merkitystä muuttuvassa maailmassa. Lukuharrastuksen lasku ja lukutaidon hapertuminen ovat faktoja mutta samaan aikaan monet vastavoimat tekevät työtään lukemisen tulevaisuuden hyväksi.
Tilaisuudessa syvennytään kuntatason lukutaitotyöhön sekä lasten, nuorten että aikuisten lukijuuteen. Tilaisuudessa kuullaan ajankohtaisia käytännön esimerkkejä sekä tutkimukseen perustuvia näkemyksiä eri toimintaympäristöistä. Luvassa on asiantuntija-alustuksia ja paneelikeskustelu yli tieteenala- ja ammattirajojen.
Tapahtuma on suunnattu kaikille lukemisesta ja sen edistämisestä kiinnostuneille, erityisesti kasvatus- ja sivistysalan ammattilaisille ja järjestöille, mukaan lukien opettajat, kirjastoväki, vanhemmat, lukumummot ja -vaarit sekä lukukoirien ohjaajat.

Tapahtuma liittyy Turun yliopiston monitieteiseen teemaan Lapset, nuoret ja oppiminen.
Lue lisää.

Lastenkirjainstituutin kirjasto esittäytyy
2026-09-14 16:00 - 17:00
Tutustu Lastenkirjainstituutin kirjastoon maanantaina 14.9. klo 16–17
Kirjastoesittelyssä kuulet kirjaston kokoelmista ja palveluista. Saat myös opastusta ja apua tiedonhakuun Onnet-tietokannassa. Lisäksi tutustut uudet lasten- ja nuortenkirjat kokoavaan Lukemo-sivustoon.
Lastenkirjainstituutin kirjasto on lasten- ja nuortenkirjallisuutta sekä sen tutkimusta tallentava erikoiskirjasto Tampereella. Lainattavan tutkimuskirjallisuuden lisäksi kirjastossa on miltei 80 000 lasten- ja nuortenkirjaa kuluvan vuoden uutuuksista aiempien sukupolvien aarteisiin.
Esittelytilaisuus on tarkoitettu opiskelijoille ja tutkijoille sekä kaikille muille kirjastosta ja sen käytöstä kiinnostuneille.
Lämpimästi tervetuloa!
Lisätietoa:
kirjastonhoitaja Anna Tiitinen
kirjasto(a)lastenkirjainstituutti.fi
Lastenkirjainstituutti
Puutarhakatu 11 A, 33210 TAMPERE
www.lastenkirjainstituutti.fi

Seminaari: Voiko vauvojen rrr tuntua vihReältä?
2026-09-24 09:00 - 13:00 | Kulttuuritalo laikku, Keskustori 4, Tampere, 33100
Kielellinen vuorovaikutus vauvan maailmassa
Tampereen kaupungin lastenkulttuurin järjestämässä Voiko vauvojen rrr tuntua vihReältä? – seminaarissa pohditaan vauvojen ja taaperoiden kielellistä vuorovaikutusta, kuullaan miksi loruttelu ja lukeminen vauvalle ovat merkityksellisiä asioita sekä päästään sukeltamaan aistien maailmaan.
Seminaari on maksuton ja suunnattu kaikille vauvojen ja taaperoiden kanssa työskenteleville tai vauvakulttuurista kiinnostuneille.
Tervetuloa mukaan! Ennen seminaaria mehubaari sekä kahvi- ja teetarjoilu klo 9 alkaen.
Ennakkoilmoittautuminen on avoinna ja päättyy keskiviikkona 23.9. klo 12.
Lue lisää ja ilmoittaudu mukaan.

Seminaari: Sananvapaus! Rajoja ja rohkeutta lasten- ja nuortenkirjoissa
2026-09-25 10:00
Kuva: Moona Mäkinen
Kenen ääni kuuluu lasten- ja nuortenkirjallisuudessa ja kenen tarinoita kerrotaan? Mitkä tekijät rajoittavat sananvapautta lastenkirjoissa, kuka toimii portinvartijana ja mistä kirjoissa ei saa puhua?
Lastenkirjainstituutti järjestää lasten- ja nuortenkirjallisuutta ja sananvapautta käsittelevän
seminaarin Sananvapaus! Rajoja ja rohkeutta lasten- ja nuortenkirjoissa perjantaina 25.9. klo 10.00-16.30 Tampereella Vapriikin auditoriossa (Alaverstaanraitti 5).
Seminaari on avoin kaikille lasten- ja nuortenkirjallisuudesta kiinnostuneille. Seminaarin hinta on 60 €, Lastenkirjainstituutin kannatusyhdistyksen jäsenille 50 € ja päätoimisilta tutkinto-opiskelijoilta 25 €.
Tutustu seminaarin ohjelmaan ja ilmoittaudu mukaan 11.9. mennessä.

Lastenkirjainstituutin kirjaston etäesittely
2026-09-28 16:00 - 17:00
Tutustu Lastenkirjainstituutin kirjastoon etänä maanantaina 28.9. klo 16–17
Etäesittelyssä kuulet kirjaston kokoelmista ja palveluista. Saat myös opastusta ja apua tiedonhakuun Onnet-tietokannassa. Lisäksi tutustut uudet lasten- ja nuortenkirjat kokoavaan Lukemo-sivustoon.
Lastenkirjainstituutin kirjasto on lasten- ja nuortenkirjallisuutta sekä sen tutkimusta tallentava erikoiskirjasto Tampereella. Lainattavan tutkimuskirjallisuuden lisäksi kirjastossa on miltei 80 000 lasten- ja nuortenkirjaa kuluvan vuoden uutuuksista aiempien sukupolvien aarteisiin.
Etäesittelytilaisuus on tarkoitettu opiskelijoille ja tutkijoille sekä kaikille muille kirjastosta ja sen käytöstä kiinnostuneille. Osallistu esittelyyn Teams-yhteydellä: bit.ly/26kirjastoesittely.
Lämpimästi tervetuloa!
Lisätietoa:
kirjastonhoitaja Anna Tiitinen
kirjasto(a)lastenkirjainstituutti.fi
Lastenkirjainstituutti
Puutarhakatu 11 A, 33210 TAMPERE
www.lastenkirjainstituutti.fi

Lastenkirjatreffit: Löydä lasten- ja nuortenkirjallisuus
2026-11-11 | Annantalo, Annankatu 30, Helsinki, 00100, Suomi
11.11.2026 Annantalolla (Annankatu 30, Helsinki).
Miten lasten- ja nuortenkirjoista voisi kirjoittaa ja miksi se on tärkeää?
Toimittaja, tule tapaamaan alan tekijöitä ja toimijoita innostavaan ja monipuoliseen tapahtumaan, niin tiedät, mistä nyt puhutaan!
Lasten- ja nuortenkirjallisuudella on painavaa sanottavaa. Merkitse päivä kalenteriisi ja tule mukaan, sinua tarvitaan!
Tilaisuuden tarkempi ohjelma julkaistaan elokuussa.
*****
Tilaisuuden järjestää lastenkirja-alan yhteistyöverkosto ja se on osa Lastenkirjafestarien ohjelmaa.
Lastenkirja-alan yhteistyöverkosto on yli sadan lasten- ja nuortenkirjojen parissa työskentelevän ammattilaisen verkosto, johon kuuluu niin kasvatus- ja opetusalan ammattilaisia, kirjastoammattilaisia kirja-alan järjestöjen edustajia kuin kirjallisuuden tekijöitäkin. Verkoston tavoitteena on vahvistaa alan arvostusta ja näkyvyyttä. Verkoston toimintaa koordinoi Lastenkirjainstituutti.
Lisätietoja: Kaisa Laaksonen, kaisa.laaksonen(a)lastenkirjainstituutti.fi, p. 050 3615639
